钦定古今图书集成/方舆汇编/职方典/第1533卷 > 《议处铜苗事宜》谢东山
## 钦定古今图书集成/方舆汇编/职方典/第1533卷 > 《议处铜苗事宜》谢东山

贵州之患，惟苗为剧，然所以处之讫无定论者，遥度
而易言之，过也。夫自古驭彝之道有三：怀柔谓之抚，
奉命兴师谓之征，审其顺逆而创艾之谓之扑灭。然
自古用兵未有大得志于蛮者，岂中国之力不足以
胜之哉？势不便也。故征未可易言也。夫抚之于驭彝也，犹日用饮食，何可缓也？顾巽软者苟以慎重为名，
“又不免于养寇而阶乱，是抚亦不可独恃也。所以代
征而佐抚者，有扑灭之法焉，此可以便宜行之者也。
此法行，则兵不必众、粮不必多，而功倍于征，惩者一
二、安者万亿，而无伤于抚，是则可为也。而好事者或
以为无功而不前，畏难者或以为无伤而不问，至于
寇愈炽而祸愈大，于是大举”之说复兴。呜呼！则胡不
图之于早之为愈也。